Adrenalin, déi jonk adr
D'ADRenalin, déi jonk ADR ass d'Jugendorganisatioun vun der ADR.

Geschicht
D'ADRenalin gouf de 17. Juli 1999, deemools nach ënner dem Numm ADR-Jugend resp. ADR-J zu Réimech gegrënnt. Am Mäerz 2009 huet sech d'Jugendsektioun dunn den Numm adrenalin - déi jonk adr ginn an ass mat senge Membere bei de Chamberwalen 2009 an 2014 ugetrueden. Dadrenalin ass zanter dem 4. Dezember 2011 Member an der europäescher Jugendorganisatioun European Young Conservatives (EYC) déi der Partei vun den Europäesche Konservativen a Reformisten (ECR-Party) nosteet.

Presidenten
 Christian Schaack (1999-2005)
 Tania Gibéryen (2006-2007)
 Joëlle Giannotte (2008-2009)
 Andy Maar (2010-2011)
 Joëlle Giannotte (2012-2013)
 Esther Bauer (2014-2015)
 Joe Thein (2015-2016)
 Joëlle Giannotte (2016-2017)
 Michel Lemaire (2017-2022)
 Maksymilian Worosyzlo (2022-)

Struktur

Nationalkongress
Den ieweschte Gremium ass de Jugendnationalkongress, op deem d'Memberen den Nationalkommitee fir ee Joer wielen. Den Nationalkongress ass fir jiddwereen op, wielbar a stëmmberechtegt sinn allerdéngs just d'Membere vun der adrenalin. Nieft der Wal vum neien Nationalkommitee gëtt do de Bilan iwwer d'Joresaktivitéite gezunn, de Keeserapport presentéiert an déi politesch Prioritéite fir dat neit Legislaturjoer gestëmmt.

Nationalkommitee
Den Nationalkommitee, de sech klassescherweis aus dem Nationalpresident, dem Generalsekretär, dem Vizepresident an dem Generalkeessjee, souwéi de Kommiteesmemberen zesummesetzt, huet déi effektiv Leedung vun der Jugendorganisatioun, speziell an Hisiicht op administrativ Aarbechten a politesch Exekutioun vun de Beschlëss.

Allgemeng Memberversammlungen
Nieft dem Nationalkommitee, hält d'Jugendorganisatioun och nach Memberversammlungen of.

 Verbindung mat der Mammepartei 
D'adrenalin, déi jonk ADR gouf a Form vun enger onofhängeger Asbl nieft der Parteistruktur vun der ADR gegrënnt. Doduerch krut d'Jugend eege Statuten an eege Gremien. Am Laf vun de Joren huet sech d'Praxis etabléiert, datt d'adrenalin Representanten an d'Parteigremie vun der ADR schécke kann. Um Nationalkongress vun der ADR den 3. Abrëll 2011 zu Uewerkuer gouf an enger Statutenännerung festgehalen, datt d'''adrenalin dauerhaft zwéi stëmmberechtegt Representanten am Nationalkommitee vun der ADR an ee stëmmberechtegte Member an der Exekutiv vun der ADR huet.

Am Abrëll 2011 koum et zu enger ëffentlecher Kritik vun der Jugend un hirer Mammepartei, déi sech op hirem Nationalkongress ze simplistesch a mëssverständlech zur Asylpolitik geäussert huet, wat der Opfaassung vun der Jugend no e schlecht Bild op déi ganz Partei gehäit huet.

No de Gemengewalen am Oktober 2011 ass een Deel vum adrenalin-Nationalkommitee, ëm den ëmstriddenen Nationalpresident Andy Maar, zeréckgetrueden an huet d'Partei verlooss. De 26. November gouf een ausseruerdentleche Kongress aberuff, op dem een neien Nationalkommitee eestëmmeg gewielt gouf. Dëse gouf den 12. Februar 2012 um uerdentlechen Nationalkongress eestëmmeg bestätegt; ee Member huet e verlooss an de Christian Jost ass fir de Josh Gamaliel nogeréckelt, deen un de Suitte vun engem Autosaccident gestuerwe war. Op deem Kongress goufen och nei Statuten eestëmmeg ugeholl.

Am Mäerz 2012 huet d'adrenalin hir eege Virschléi fir d'Stäerkung vun der Demokratie an enger Pressematdeelung publizéiert. Dadrenalin huet sech fir méi Demokratie op nationalem, wéi och op europäeschem Plang ausgeschwat an huet verschidde Fuerderunge vun der ADR iwwerholl (eng proportionell Vertriedung am Staatsrot vun alle Parteien déi an der Chamber sinn), respektiv méi däitlech formuléiert (erkennbar duerch d'Antriede fir direkt Demokratie).

Ufank Juni 2012 sinn den Dany Sobral, Vizepresident vun der Jugendorganisatioun ADRenalin, déi jonk ADR an den, als associéierte Member kooptéierte, Generalsekretär Timon Müllenheim vun hire Posten an allen domat verbonnene Funktiounen zeréckgetrueden, nodeem et organisatoresch Onstëmmegkeete mat der Mammepartei ëm de Gebrauch vun de sougenannten Neie Medien gouf.

Sujete vun der adrenalin
D'Sujete vun der ADRenalin'' sinn:
 Lëtzebuerger Sprooch, Kultur a Geschicht
 Méi Demokratie a géint Extremismus
 Jugend a Famill
 Bildung an Integratioun
 Europa vun de Natiounen
 Onofhängeg an objektiv Medien
 Rentegerechtegkeet
 Déiereschutz
 Behënnerterechter
 Verdeedegung vun den traditionelle Wäerter

Um Spaweck 
 Offiziell Websäit vun der adrenalin, déi jonk ADR
 Statute vun der adrenalin
 d'adrenalin op Facebook

Politesch Jugendorganisatiounen zu Lëtzebuerg